《观钱南园侍御画马》
清代·范元亨

萧萧榻上天风起，真龙远涉流沙水。谁能放笔为此图，二百年来钱御史。

何年房驷堕人间，羞立彤阶仗马班。嚼残金勒神郁怒，朔气纸上森清寒。

千金祇愿酬恩遇，飞电无端从鞚驭。顾盼分明獬豸心，回身自惜麒麟步。

鬣毛上指晴光擞，万里尘开蹋风走。喷玉长嘶彻九霄，天门虎豹应低首。

我闻御马好头赤，青骢凋丧无颜色。可怜画骨今何人，令人空忆曹将军。

作者简介：范元亨，初名大濡，字直侯，江西德化人。咸丰壬子举人。有《问园遗集》。